SKRIFTLIG FORESPØRGSEL E-1918/02

af Ilda Figueiredo (GUE/NGL) til Kommissionen

(3. juli 2002)

Om: Europahuse

Det internationale forbund af Europahuse omfatter en række foreninger, deriblandt nogle portugisiske, som har udfoldet bestræbelser med henblik på information og drøftelse om fællesskabsspørgsmål.

Ifølge nogle ledere af Europahuse i Portugal har der imidlertid været vanskeligheder med at få støtte til disse aktiviteter på grund af den lange tid, det tager for de ansvarlige myndigheder at vurdere forslagene og afgive et svar. Dette gør det umuligt at gennemføre initiativerne i praksis og medfører, at projekterne fastfryses. Kommissionen bedes på denne baggrund besvare følgende:

1. Hvad mener Kommissionen om de initiativer, som det internationale forbund af Europahuse har udviklet? Råder Kommissionen over en protokol?

2. Hvilken rolle skal Europahusene spille i forbindelse med Kommissionens informationspolitik?

Svar afgivet på Kommissionens vegne af Romano Prodi

(31. juli 2002)

Kommissionen mener, at det er afgørende, at fællesskabsinstitutionerne bestræber sig på at sikre en informations- og kommunikationspolitik, der både er sikker, objektiv og effektiv, og som opfylder borgernes reelle behov. I den forbindelse kan uafhængige netværk, såsom Fédération Internationale des Maisons de l'Europe (FIME), helt klart medvirke til udbredelsen af oplysninger, der er klare og let tilgængelige for borgerne, som det mangeårige samarbejde mellem FIME og Kommissionen viser.

Derfor gennemgår Kommissionen de projekter, der hvert år indsendes af generalsekretariatet for FIME under budgetpost B3-301, Informationscentre, med særlig interesse, da det er i alles interesse at sikre en uangribelig forvaltning af fællesskabsmidlerne. Efter udvælgelsen indgås der en aftale om de udvalgte projekter mellem Kommissionen og generalsekretariatet for FIME, som har ansvaret for at samle sine medlemmers projekter og forelægge dem for Kommissionen i trancher. Kommissionen yder hvert år generalsekretariatet for FIME et driftstilskud til varetagelsen af disse opgaver.

Kommissionen har derimod ingen kontraktlig forbindelse med de enkelte Europahuse.

Ifølge Kommissionens nylige meddelelse om en informations- og kommunikationsstrategi for EU(1), som blev vedtaget af Kommissionen den 2. juli 2002, er det nødvendigt at fastlægge nye rammer for den indsats, der gøres i de informationsnetværk, som Kommissionen har oprettet, både for at de kan spille en mere aktiv rolle inden for den nye strategi, og for at de kan udvides til de kommende medlemsstater.

I meddelelsen understreges det således, at der ved udformningen af de nye rammer for Kommissionens informationsnetværk skal tages hensyn til det arbejde, der kan udføres af andre informationsformidlere, som Kommissionen samarbejder med, såsom de uafhængige informationsnetværk.

Hvad angår visse Europahuses problemer med at få finansieret deres aktiviteter, er Kommissionen nødt til at gennemgå de projekter, der indgår i de trancher, som generalsekretariatet for FIME fremlægger, og derefter beslutte, om de kan finansieres. FIME anfægtede Kommissionens beslutninger om ikke at acceptere en række projekter, som indgik i trancherne. FIME fremsatte argumenter og fremlagde yderligere oplysninger. Det måtte nødvendigvis medføre forsinkelser. Da der ikke var enighed om, hvor mange projekter der var støtteberettigede pr. tranche, var det umuligt at indgå forpligtelser tranche for tranche, indgå specifikke kontrakter og i sidste ende udbetale forskud. Det er klart, at denne situation får indvirkning på tidsplanen for de aktiviteter, som Europahusene har planlagt, bl.a. i Portugal.

Kommissionen er bevidst om situationen og beklager den, men den kan ikke fralægge sig sit ansvar med hensyn til en forsvarlig forvaltning af de bevillinger, som budgetmyndigheden har betroet den. Der arbejdes med at finde en løsning på, hvordan man kan forene Kommissionens ansvar med FIME's og dets medlemmers planlægning.

(1) KOM(2002) 350 endelig udg.